แนวโน้มดัชนีเช้าลงตามตลาดหุ้นทั่วโลก
นักวิเคราะห์ฯคาดตลาดหุ้นไทยเช้านี้ปรับลดลง หลังเยอรมันประกาศว่าการแก้ไขปัญหาหนี้ยุโรปไม่ใช่วิธีเบ็ดเสร็จให้แนวรับ 959-952 จุด และแนวต้านที่ 977-984 จุด
18 ต.ค. 2554

นักวิเคราะห์ฯคาดตลาดหุ้นไทยเช้านี้ปรับลดลง หลังเยอรมันประกาศว่าการแก้ไขปัญหาหนี้ยุโรปไม่ใช่วิธีเบ็ดเสร็จให้แนวรับ 959-952 จุด และแนวต้านที่ 977-984 จุด
นายถนอมศักดิ์ สหรัตน์ชัย ผู้บังคับบัญชาสายงานวิจัย บล.โนมูระ พัฒนสิน กล่าวว่า ตลาดหุ้นเช้านี้น่าจะปรับตัวลดลงตามตลาดหุ้นทั่วโลก และตลาดหุ้นสำคัญอย่างดาวโจนส์ หลังจากที่เยอรมันนีประกาศทิศทางแก้ปัญหาหนี้ยุโรปไม่ให้คาดหวังว่าจะแก้ปัญหาอย่างเบ็ดเสร็จซึ่งยังไม่ใช่สิ่งที่นักลงทุนต้องการ ทำให้ตลาดหุ้นทั่วโลกตอบรับโดยการปรับลดลง และยังจะมีการประชุมสุดยอดผู้นำในยุโรปวันที่ 23 ต.ค. 54 นี้ ยิ่งเห็นทิศทางการแก้ปัญหาหนี้ยุโรปยิ่งสร้างความกังวลต่อเศรษฐกิจโลกต่อไป จึงแนะนำให้ช่วงสั้นนักลงทุนขายทำกำไรออกไปก่อนแล้วค่อยรอเก็บหุ้นใหม่           ทั้งนี้ ระหว่างวันนักลงทุนสามารถเก็งกำไรได้บ้างในหุ้นกลุ่มธนาคารพาณิชย์ที่จะทยอยประกาศผลประกอบการไตรมาส 3/54 แนะนำลงทุนหุ้น SCB KBANK BAY และหุ้นที่ได้รับประโยชน์หลังน้ำลดลงจากน้ำท่วม เช่น วัสดุก่อสร้าง รับเหมาก่อสร้าง อาหาร และหลีกเลี่ยงหุ้น กลุ่มที่ได้รับผลกระทบจากน้ำท่วม เช่น อิเลคทรอนิกส์ ชิ้นส่วนยานยนต์           อย่างไรก็ตาม ระหว่างวันหุ้นอาจรีบาวน์ขึ้นได้เนื่องจากวันนี้ประเทศจีนประกาศตัวเลขจีดีพี หากตัวเลขไม่ได้ลดลงจากงวดเดียวกันของปีก่อนที่ 9.3% มากนัก น่าจะส่งผลดีด้านจิตวิทยาบ้าง โดยกรอบการลงทุนวันนี้ให้แนวรับที่ 959-952 จุด และแนวต้านที่ 977-984 จุด สำหรับวันนี้ยังคงต้องจับตาการแก้ไขปัญหาน้ำท่วมด้วย